《桂之树行》
明代·释宗泐

桂之树，桂生一何偏。两株分立于庭前，西株憔悴东株妍。

桂之树，桂生一何蠹。西株方来采其荣，东株又复无人顾。

桂兮桂兮非汝怜，纵观万事无不然。武安堂上席方暖，魏其门前秋草芊。

莫道荣枯长异势，从来反覆无根蒂。高歌感激君不听，请君试看庭前桂。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。